CELEX: 62017CN0542
Language: da
Date: 2017-09-14 00:00:00
Title: Sag C-542/17 P: Appel iværksat den 14. september 2017 af Allstate Insurance Company til prøvelse af dom afsagt af Retten (Første Afdeling) den 5. juli 2017 i sag T-3/16 — Allstate Insurance Company mod Den Europæiske Unions Kontor for Intellektuel Ejendomsret

15.1.2018   
            
            
               DA
            
            
               Den Europæiske Unions Tidende
            
            
               C 13/2
            
         Appel iværksat den 14. september 2017 af Allstate Insurance Company til prøvelse af dom afsagt af Retten (Første Afdeling) den 5. juli 2017 i sag T-3/16 — Allstate Insurance Company mod Den Europæiske Unions Kontor for Intellektuel Ejendomsret
   (Sag C-542/17 P)
   (2018/C 013/02)
   Processprog: engelsk
   
      Parter
   
   
      Appellant: Allstate Insurance Company (ved rechtsanwalt G. Würtenberger og solicitor R. Kunze)
   
      Den anden part i appelsagen: Den Europæiske Unions Kontor for Intellektuel Ejendomsret
   
      Appellanten har nedlagt følgende påstande
   
   
               —
            
            
               Den dom, der blev afsagt af Retten den 15. juli 2015 i sag T-3/16, ophæves.
            
         
               —
            
            
               Der gives medhold i annullationssøgsmålet anlagt af Allstate Insurance Company til prøvelse af appelkammerets afgørelse af 8. oktober 2015 i sag R 956/2015-2.
            
         
               —
            
            
               Indstævnte tilpligtes at betale sagsomkostningerne.
            
         
      Appelanbringender og væsentligste argumenter
   
   
               1.
            
            
               Appellanten har gjort gældende, at Retten tilsidesatte EU-varemærkeforordningens (1) artikel 7, stk. 1, litra c), og artikel 7, stk. 2, idet den anvendte fejlagtige kriterier i sin vurdering af den absolutte registreringshindring om beskrivende karakter i henhold til den førnævnte bestemmelse.
            
         
               2.
            
            
               Idet Retten ikke vurderede den absolutte registreringshindring om beskrivende karakter under hensyntagen til de faktiske varer og tjenesteydelser, der søges beskyttet, undlod Retten også at begrunde sin afgørelse og tilsidesatte EU-varemærkeforordningens artikel 75.
            
         
               3.
            
            
               Den appellerede dom fra Retten er desuden også baseret på en urigtig gengivelse af faktiske omstændigheder, for så vidt som Retten ikke vurderede den absolutte registreringshindring på grundlag af de ansøgte varer og tjenesteydelser, men på grundlag af en formodet specifikation, der var resultatet af en fortolkning — med andre ord en urigtig gengivelse — af den faktiske specifikation af varerne og tjenesteydelserne.
            
         
               4.
            
            
               Såfremt Retten havde overholdt de grundlæggende retsprincipper, herunder retten at fremsætte begrundelse til støtte for en afgørelse, ville den have givet medhold i det søgsmål, der var anlagt for den, ud fra de betragtninger, der er fremført nedenfor.
            
         
               5.
            
            
               De fejl, der blev begået, har i det væsentlige retlig karakter. Appellanten vil derfor angive årsagerne til, at Retten skulle være nået til den konklusion, at de anbringender, der var forelagt den, var begrundede som følge af en tilsidesættelse af anerkendte principper om en retfærdig rettergang og i lyset af de relevante bestemmelser i EU-varemærkeforordningen på grundlag af de faktiske omstændigheder, der blev fremlagt for appelkammeret.
            
         
      (1)  Rådets forordning (EF) nr. 207/2009 af 26.2.2009 om EF-varemærker (EUT 2009, L 78, s. 1).